AlexejDobrolubov/national_council_slovak_2010 huggingface dataset:
23. schôdza NR SR - 6.deň - B. popoludní
Dátum: 2024-12-03
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

16. Ďakujem za slovo, ďakujem tebe, Igor, za to, že si rozprával o normálnosti a to slovo byť normálny alebo robiť normálne veci, ktoré sa očakávajú, či od nás tu v parlamente, alebo od ľudí, ktorí vedú tento štát, od vládnych predstaviteľov, je normálne priznávať sa a naozaj niesť tú hmotnú zodpovednosť. Ale, práve naopak, všetky tie veci, ktoré si hovoril, že pre nich sú normálne, tak pre nás, normálnych ľudí v našich očiach z nášho pohľadu sú nenormálne, lebo kradnúť sa nemá. To je taká základná poučka, ktorú ja viem, hoci som Róm a veľakrát o Rómoch veľa vecí bolo povedaných a veľakrát sa o Rómoch povedalo, že práve Rómovia sú tí, ktorí kradnú, Rómovia sú tí, ktorí robia zle, ktorí sú nemorálni, ktorí sú neprispôsobiví. Ale veľakrát v tomto pléne, keď vidím, čo sa tu deje, som nováčik, tak práve tie nenormálne veci, ktoré si poukazoval, Igor, pre nich sú normálne. A práve tie veci, z ktorých obviňujú ľudí, ktorí sú najslabší, tak oni robia vo veľkom. A presne týmto zákonom chceme dosiahnuť to, aby sme my politici boli príkladom pre ľudí na Slovensku. Aby sme sa nebáli priznať všetko, čo máme, ako sme k tomu došli, ako sme si na to zarobili a až potom budeme aj vo verejnej mienke u ľudí normálni, my politici. Ale zatiaľ, keď pôjdeme takýmto smerom, takouto cestou, nikdy nebudeme ukazovať normálnosť, čiže ešte raz ďakujem, Igor, že si hovoril o tej normálnosti. A verím, že na Slovensku je dosť ľudí, ktorí si to budú vyžadovať, aby politici, aby tí ktorí sú vpredu, ktorí vedú tento štát naozaj... (Prerušenie vystúpenia časomerom.)
23. schôdza NR SR - 5.deň - B. popoludní
Dátum: 2024-12-02
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

213. Ďakujem pekne za slovo. Ďakujem tebe, Gábor, že prichádzaš s týmto návrhom zákona a keď si rozprával, tak som si uvedomil jednu vec, že vlastne táto vládna koalícia, presne pred rokom sme tu mali novelu Trestného zákona, kedy tvrdili, že na základe porušovania ľudských práv idú meniť trestnú novelu a potom následne ďalej pokračovali v tých svojich, v tom svojom valcovaní a ďalej pokračujú. Renta pre Žilinku, keď tu bola pred pár dňami, tak som si hovoril a keď som počúval tie argumenty, že za štyri roky vo funkcii generálneho prokurátora mal by dostávať doživotnú rentu v hodnote päťtisíc eur, veď to je výsmech práve voči týmto ľuďom, o ktorých sa dnes večer bavíme, o ktorých dnes večer hovoríme. To sú hrdinovia, ktorí, ktorí, ktorým ideme zvýšiť z 10 na 15 eur ten príplatok. Veď to je smiešne. A ešte, ešte v tomto období, kedy všetko stúpa. Ceny energií, ceny potravín, dane. A tak ako si povedal, Gábor, že títo ľudia sú vo veku, kedy naozaj ich zdravie je podlomené a môže sa rýchlo stať, že odídu, tak o to viac kvitujem tento návrh. Poďme im vzdať tú úctu a náležitú česť za to, že bojovali za túto slobodu, ktorú teraz môžeme mať. A naozaj dávajme ľuďom, ktorí si to zaslúžia, nie za štyri roky odrobenej práce, kde má slušný plat, ale naozaj za to, že obetovali svoje životy. (Potlesk.)
23. schôdza NR SR - 3.deň - B. popoludní
Dátum: 2024-11-28
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

74. Ďakujem za slovo. Áno, Rišo, presne si to pomenoval, rodiny, dôchodcovia a veci, ktoré ľudia v predchádzajúcom volebnom období začali vnímať ako svoju istotu, podporu od štátu, lebo to sa musí uznať, že historicky najviac rodiny podporila vláda Igora Matoviča. Aj dôchodcov. A presne tieto sociálne istoty ľudia od nového roku nebudú mať. My nestrašíme, my hovoríme iba realitu, ktorá nastane od budúceho roku. A táto realita sa dotkne mnohých ľudí, mnohých a hlavne tých najchudobnejších. Táto vláda nemyslí na tých najchudobnejších, na chorých, na tých, ktorí si to nevedia zabezpečiť sami. Spadajú do toho aj menšiny, aj Rómovia. Aj títo ľudia si zaslúžia pomoc. Myslíte na nich? Robíte opatrenia, ktoré pomôžu týmto skupinám? Sociálne vylúčeným? Ľuďom, ktorí si nevedia pomôcť sami? Môžte hovoriť a nadávať na Igora Matoviča a môžte hovoriť, ako tu zničil štát, ako zničil ekonomiku, ale bol to človek, ktorí historicky najviac pomáhal znevýhodneným skupinám: dôchodcom, rodinám. Či daňový bonus, či príspevok pre tehotné. A to bolo veci, ktoré ľudia si zapamätali, ktoré cítili vo svojich peňaženkách, a vy im to idete zobrať. Vy idete vytiahnuť ľuďom peniaze a dať ešte omnoho-omnoho ďalej a horšie veci, ktoré, ktoré ich budú iba obmedzovať. Či poplatky, či zvýšenie daní, za všetko by ste chceli, aby ľudia platili, ale ničím nechcete pomáhať obyčajným ľuďom. A my tu budeme bojovať za obyčajných ľudí. A nevzdáme sa.
19. schôdza NR SR - 14.deň - A. dopoludnia
Dátum: 2024-10-03
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

32. Julo, ďakujem za tvoje vystúpenie. Pravda je taká, že sa boja pravdy. Včera sme to mohli vidieť, keď dali vyviesť pána Šipoša, predsedu poslaneckého klubu, nášho klubu, zo sály iba kvôli tomu, že chcel obhajovať ľudí. Zopakujem, chcel obhajovať ľudí. Nie tričko, ale ľudí. A ľudia musia poznať pravdu, lebo ide o najväčší volebný podvod v histórii Slovenska. Najskôr Slovensko rozkradli, potom ľuďom nasľubovali hory-doly, aby sa znovu dostali k moci. A teraz? Zvýšili sebe platy a ľuďom dane. Je to pravda a táto pravda sa musí dostať k ľuďom. A už sa aj dostáva, ľudia to vnímajú, ľudia to začínajú cítiť už teraz a po konsolidácii ešte viac. Vy vláda nemyslíte na tých, ktorí to potrebujú najviac, na najslabších, na chudobné rodiny, na menšiny, na tých, ktorí sú na okraji spoločnosti, tých, ktorých sa táto konsolidácia najviac dotkne. Práve naopak, vy myslíte na tých, ktorí si môžu dovoliť zaplatiť vyššie dane, ktorí vôbec neplatia dane, a to sú ľudia, ktorí robia podvody, ktorí obchádzajú zákon,. a presne týchto ľudí chcete chrániť. Urobte to opčne, chráňte tých, ktorí to potrebujú, a tí, ktorí na to majú, aby prispeli štátu, tak od nich ťahajte. Julo, ešte raz ďakujem za tvoju rozpravu.
19. schôdza NR SR - 10.deň - A. dopoludnia
Dátum: 2024-09-26
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

22. Ďakujem za slovo. Igor, presne tak, tvoja rozprava bola jasná a tak ako predvčerom pán premiér s ministrom financií na tlačovke rozprávali, že kto z opozície im môže dať nejaké rady? Ja si myslím, že presne si im povedal ten návod, ako by to mali urobiť. A ďakujem ti, že si znovu zopakoval, že vlastne trestnou, novelou Trestného zákona dovolili tým, ktorí predtým kradli, kradnúť ešte viac. Im nezáleží na obyčajných ľuďoch. Na ľuďoch, ktorí pracujú, ktorí ráno vstávajú a idú do práce a celý deň pracujú, aby mohli živiť svoje rodiny, aby mohli normálne žiť. Ale presne týmto ožobračovaním normálnych pracujúcich ľudí nechránia, ale idú im zobrať benefity, ktoré tento štát má, aby im dal. Klepnite tým, ktorí kradnú, po prstoch. Zaoberajte sa tými, ktorí neplatia dane. A ešte raz, Igor, ďakujem ti, že si povedal pravdu, ktorá sa ťažko počúva, ale ty si ju stále vieš obhájiť a vieš ju povedať na plné ústa. Vďaka.
23. schôdza NR SR - 3.deň - A. dopoludnia
Dátum: 2024-11-28
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

16. Ďakujem pekne za slovo. Ďakujem, kolegovia z finančného výboru, za vaše príspevky a tiež sa prikláňam k tomu, že sa zhodujeme v potrebe konsolidácií, nie celkom sa zhodujeme na spôsobe, ale to už je vec prístupu. S niektorými vecami, samozrejme, ktoré ste povedali, môžem súhlasiť, ale s niektorými nemôžem súhlasiť, pretože ak sme tu hovorili o tom, že sa nediskutovalo o forme konsolidácie, tak ja si myslím, že sa diskutovalo, veď sme to tu mali. A pokiaľ, samozrejme, sa nemá diskutovať takpovediac jalovo, viete, platí pravidlo, že pokiaľ niečo neviete povedať za desať minút, tak potom vás už nikto nepočúva a potom je to diskusia pre diskusiu. O tom deficite, o ktorom sme, ste tu hovorili, tu bola voľba, buď pôjdeme k tým 3 % za sedem rokov, čo by bola tiež možnosť, ale vláda sa rozhodla ísť za štyri roky, a preto ten cieľ 3 % ´27 je, myslím, že dobrý. Príklad Malty, asi máš naštudované Marián Viskupič, je možné, že sú tam podmienky, neviem, v akom, v akej výške Malta konsoliduje, ale nezdá sa mi byť reálne, že by Slovensko mohlo konsolidovať 2,7 mld. eur v roku 2025 formou, formou škrtania iba výdavkov, a preto je dobré mať aj tieto informácie, ale bolo by to treba rozdiskutovať. Takže ďakujem pekne ešte raz a teším sa na diskusiu.
19. schôdza NR SR - 14.deň - A. dopoludnia
Dátum: 2024-10-03
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

6. Ďakujem pekne za slovo. Vážený pán kolega Štefunko, ja len dve poznámky. Vy ste opäť vytiahli tu ten náklad na jednu trojčlennú rodinu tisíc eur, ktorý sa tak všeobecne zaužíval, a že máte k tomu teda prepočty. Ja by som, ak teda máte, ja by som ich rád videl, lebo ja to stále spochybňujem, že to nie je taká výška, že 330 euro na jedného, na osobu. To je jedna vec. A druhá vec, chcem pripomenúť, neviem, či ste zaregistrovali, ale včera tu padali aj niektoré pozmeňujúce návrhy a pán kolega Viskupič, podpredseda nášho výboru finančného, navrhol okrem iného aj zníženie sadzby, daň z dividend, z 10 na nula, hej, len, aby bolo jasno. Tu sa, tu sa robí z 10 za 7, čo ešte prijateľné, ale kolega dal pozmeňujúci návrh z 10 na nula. Ďakujem pekne.
19. schôdza NR SR - 13.deň - B. popoludni
Dátum: 2024-10-02
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

133. Ďakujem pekne, pán kolega Bartek, za naozaj fundovanú faktickú poznámku. Viete, ono pri tom rozhodovaní, keď išli zobrať pre rok 2023 750 mil. mestám, obciam a vyšším územným celkom, darmo sme tu argumentovali, že nech to nerobia, lebo príde nejaká zlá doba, ale ja si myslím, že to je aj preto, že nepoznajú alebo ste nepoznali v tom čase tú problematiku tých samospráv, nepoznali detaily, pretože jedna vec je, že sú nejaké peniaze na účtoch, veď samosprávy tie peniaze používajú na dofinancovanie mnohých europrojektov. Nebyť samospráv, tak čo sa tu vybuduje? Zoberte si, ako sa samosprávy pričinili o rozvoj miest a obcí. Choďte po Slovensku, ja som teraz po východnom Slovensku trošku pobehal, každá materská škola je vynovená. Aj úrady sú zateplené, kultúrne domy, niečo úžasné, a to všetko je z eurofondov a na to treba ten, na to treba projekty zaplatiť a na to treba potom to spolufinancovanie. Takže ja mnohokrát cítim aj od takých mladších kolegov, že logicky, a teraz nemám na mysli teba, lebo ty to nekritizuješ, ale niektorí iní, že nemajú tie skúsenosti, proste hovoria o niečom, do čoho celkom nevidia, a potom to vyzerá tak, že suverénny prednes je viac ako poznanie samotnej podstaty problému. Ďakujem pekne ešte raz a toľko asi k tomu vystúpeniu.
19. schôdza NR SR - 12.deň - A. dopoludnia
Dátum: 2024-10-01
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

36. Ďakujem za slovo. Ja by som sa k dvom témam chcel vyjadriť, ktoré boli povedané, a síce to, že od vzniku Slovenskej republiky až do roku 2019 sa miera zadlženosti pohybovala ročne prírastkom asi 1,5 miliardy eur a v rokoch 2020 až ´23 za 3,5 roka tempom, dobre počúvajte, 6,9 miliardy eur. To, čo bolo dovtedy len 1,5, to potom vystúpilo na 6,9. V ´19 roku deficit jedna, v ´23 šesť a to je dôvod, prečo treba konsolidovať, prečo treba z tejto pasce vyjsť a hľadať riešenia. To asi všetci uznávajú, len je okolo toho kopu možno aj zbytočných rečí. No a druhá vec je, čo tu zaznelo, že vláda Igora Matoviča zobrala v roku 2022 samosprávam 500 miliónov eur. Áno, v konečnom dôsledku áno, pretože pôvodné číslo bolo 750 miliónov eur, o toľko prišli samosprávy pre rok 2023 a potom aj ´24, samozrejme, ešte viac. Len keď títo páni zistili, že to trošku prehnali, tak dali tam nejakú kompenzáciu v podobe asi 240 miliónov eur z dane príjmu fyzických osôb z výnosu pre mestá a obce, aby sa zmiernila táto hrôza, s ktorou sa mestá a obce už dva roky podieľajú na konsolidácii verejných financií už doteraz. Preto nechápem tých, ktorí tomuto číslu nerozumejú, je to úplne jasné a je to naozaj veľmi zlé riešenie, ktoré postihlo samosprávy. Ďakujem pekne.
19. schôdza NR SR - 6.deň - A. dopoludnia
Dátum: 2024-09-19
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

72. Áno, ja ďakujem za vystúpenie, vážený pán podpredseda Národnej rady, pretože výsledkom je čiastočne povedzme reálna diskusia a aj hľadanie riešení, s výnimkou niektorých vystúpení, samozrejme. Ja sa venujem destinačnému manažmentu v cestovnom ruchu už 17 rokov. Privítali sme prijatie zákona v roku 2010 v januári vládou Roberta Fica v Poprade na výjazdovom zasadnutí a odvtedy fungujú tie naše OCR-ky a KOCR-ky. Podpísal som 10 projektov a rozvoj cestovného ruchu v Liptove je toho dôsledkom aj. Ale znovu pripomínam, že áno, som rád, že chápeme viacerí už dnes, teraz v tomto momente a diskusia bude pokračovať v druhom čítaní na budúcu schôdzu pravdepodobne, že bez investícií do hocičoho, v tomto prípade do cestovného ruchu, sa nedosiahne jeho rozvoj alebo nejaký prínos, ktorý od samotného ministerstva, ktoré bolo zriadené začiatkom tohto roku, očakávame, a v tom, samozrejme, mu držíme palce. Takže ten fond na podporu cestovného ruchu, nie na podporu športu, ako sme si pred chvíľkou vypočuli, je určitým nástrojom, a súhlasím s pánom kolegom Hlinom, že treba tam hľadať tiež nejakú, nejakú racionálnu a o tom treba ďalej hovoriť. A preto vítam to, že sa vysvetľujú možno pre tých ľudí, ktorí s cestovným ruchom sa doteraz nejako bližšie nestretli, je dôležité, aby mali čo najviac informácií, aby pri ďalšom rozvoji svojich diskusií mohli korigovať možno niektoré veci, ktorým z logických dôvodov nie celkom môžu rozumieť.
19. schôdza NR SR - 6.deň - A. dopoludnia
Dátum: 2024-09-19
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

50. Ďakujem pekne. Pán kolega Hlina, vy ste vyčítali pánovi ministrovi z hľadiska teda prevádzky ministerstva, že míňa 20 mil. eur do roka. Možno keby ste odpočítali z toho tie náklady, ktoré už boli predtým, keď cestovný ruch riadilo ministerstvo dopravy, resp. šport ministerstvo školstva by vám tá cifra asi vyšla trošku menej. – Prvá poznámka. Ak chceme zvýšiť podiel cestovného ruchu z tých 2 %, o ktorých tu bolo hovorené, perspektívne v horizonte niekoľkých rokov na možno osem, možno 10 %, čo by bolo prirodzené z hľadiska ku potenciálu Slovenska, tak treba do toho investovať jednoducho. A teda ako? Jedným z nástrojov je aj Fond na podporu športu a ja by som dal ako príklad možno, ak teda nemajú kolegovia vedomosť, fungovanie Fondu na podporu športu. A takisto asi bude fungovať, predpokladám, aj Fond na podporu cestovného ruchu. Som si všimol nedávno, že pán kolega Majerský v Poprade veľmi sa chválil tým, získali milión euro z Fondu na podporu športu , KDH alebo aj nezávislí niektorí kolegovia primátori, a tento fond pomáha napríklad v tom športe. A takisto to bude zrejme aj v cestovnom ruchu, keď ten fond začne fungovať. Ja by som to nezatracoval, lebo investovať treba. Čo sa týka prezentácie Slovenska na rôznych výstavách, ja som absolvoval asi desať, možno viackrát Grüne Woche, ktorý ste spomínali, ale na to máme Slovakia Travel, poznámka. A na záver, nuž tak ste sa vyjadrili trošku zľahčujúco o vypitom bare v Dubaji . Ja by som to nezľahčoval, predsa to bola veľká aféra a treba si to pamätať.
20. schôdza NR SR - 1.deň - B. popoludní
Dátum: 2024-09-12
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

30. Ďakujem pekne za slovo. Pán kolega Dubéci, vy nie ste obyčajný poslanec, vy ste predseda poslaneckého klubu a očakávalo sa by sa, že disponujete určitým penzom vedomostí o obchodných spoločnostiach napríklad a o zdrojoch, z ktorých čerpáte. Ja by som vás chcel pekne požiadať a odporučiť vám, aby za to, čo ste povedali na moju adresu, za tých 800-tisíc, aby ste sa mi ospravedlnili, pretože ja som žiadnych 800-tisíc od nikoho nedostal, po prvé. Prepáčte, ešte raz opakujem, vy ste použili moje meno, že ja som dostal 800-tisíc na nejaké zážitkové centrum. Nedostal som nič, takže, prosím, ospravedlňte sa mi teraz po reči v reakcii a potom aj na tej vašej stránke keby ste to láskavo upravili. No a ja neviem, akého ste vierovyznania, ste z Košíc, ale Tranoscius je jedno z najstarších cirkevných vydavateľstiev, ja som tam bol predseda dozornej rady a predseda dozornej rady je, teda dozorná rada je kontrolný orgán v akciovej spoločnosti, nie je to štatutárny orgán. Tak keby ste si to tak trošku dali do súvislostí, keď idete niečo tvrdiť, skúste si to naštudovať, alebo sa spýtajte napríklad pána Štefunka, on je tak zbehlý v tých obchodných veciach alebo ďalší kolegovia, aby vás poučili ako funguje akciová spoločnosť, čo je dozorná rada, čo je predstavenstvo a ak závidíte tomu Tranosciu, tomu nášmu vydavateľstvu, ktoré už vyše 125 rokov pôsobí na Slovensku a venuje sa vydavateľstvu evanjelickej literatúry, tak prepáčte. Takže, prosím, ospravedlňte sa mne osobne, teraz hneď! (Potlesk.)
19. schôdza NR SR - 2.deň - A. dopoludnia
Dátum: 2024-09-11
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

48. Ďakujem pekne. Pán kolega Viskupič, boli ste predsedom finančného výboru v čase, keď naša Slovenská republika bola zaťažená dodatočne za tie tri a pol roka viac než 20 mld. eur. Verejné financie sú podľa odborníkov, podľa všetkých inštitúcií v najhoršom stave v Európskej únii, ktoré ste nám zanechali. A to, že ste skôr odišli z vlády, to neznamená, že ste tú vládu ďalej nepodporovali. Podporovali ste ju aj do konca. Dokonca ste podporovali aj vtedy, keď vyhlásila termín volieb na 30. septembra, hoci mohli byť v máji alebo v júni a vtedy by aj ten deficit tohtoročný bol možno nižší, keby bolo viacej času na prípravu rozpočtu a konsolidačných opatrení. Takže to ide tiež ešte tak trošku za vami. Ceny potravín v priemere klesli o 4 %. To ste si možno nevšimli a ak chodíte pravidelne do obchodu, môžte to aj potvrdiť. Ak príde ešte k nejakej redukcii dépeháčky v rámci konsolidačného balíka smerom k potravinám, čo je tiež možné, nevieme ako, ako to bude, je to nástroj, ktorý by mohol byť použitý ďalej. No, či sme nejakým ostrovom? Slovensko je ostrovom v príjmoch. Keď si porovnáte príjmy Slovákov, Čechov, Maďarov, ale už potom aj Rakúšanov, tak sme hlboko v deficite. Tam sa treba pozrieť. Neviem, odkiaľ ste zobrali číslo, že v Poľsku sú o 25 % lacnejšie potraviny. To naozaj neviem. Takúto informáciu si nechám overiť a pravdepodobne je nekorektná. A čo sa týka toho benzínu, ja som vám to pripomenul len preto, pretože vy ste v máji tohto roku, pán Viskupič, predkladali návrh na zníženie spotrebnej dane, aby klesli ceny, no vidíte, tak dneska by sme už mali asi najnižšie ceny na svete.
19. schôdza NR SR - 2.deň - A. dopoludnia
Dátum: 2024-09-11
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

34. Ďakujem za slovo. Vážený pán kolega Viskupič, vy ste boli súčasťou vlády, ktorá zaťažila za ostatné tri a pol roka verejné financie zhruba viac než 20 mld. eur, preto je problém s verejnými financiami a preto treba niečo robiť krok po kroku. Asi si to treba priznať a prispôsobiť tomu svoju pokoru a postoje. Ale hovorili ste tiež, ste sa dotkli okrem teda tabakových výrobkov aj cien benzínu a cien potravín a ja vás chcem informovať, že ceny benzínu sú napriek existujúcim sadzbám spotrebnej dane na najnižšej úrovni za ostatných päť-šesť rokov a že ceny potravín v priemere klesli za ostatné obdobie o 4 % a keď sa pozeráte, keď prechádzate Slovenskom po cestách, na bilbordoch sú odkazy od obchodných reťazcov, že ceny naďalej padajú. To znamená, že, nečítate? Ja to čítam. No a treba si to uvedomiť a aj to asi potvrdiť. Chcem tiež pripomenúť, že ministerstvo financií, máme o tom, samozrejme, informácie, v priebehu, medzi prvým a týmto čítaním vykonalo viacero rokovaní so zástupcami výrobcov tabakových výrobkov a vlastne toto je taká akoby zhoda. Neevidoval som žiadne nejaké odpory k tomuto, k tomuto riešeniu, ktoré sa predkladá, preto budem rád, ak ho podporíme. Ďakujem pekne.
12. schôdza NR SR - 14.deň - A. dopoludnia
Dátum: 2024-05-10
Poslanec: Danko, Andrej 
Druh vystúpenia: Vystúpenie s faktickou poznámkou

24. Vážení poslanci, ja verím, že nájdeme konsenzus pri reforme fondov, pretože to nie je prvý fond, ktorý budeme reformovať. Príde Fond na podporu cestovného ruchu, kde bude zas 30 miliónov, ktoré vy by ste nezabezpečili. Fond na podporu športu bude mať 60 miliónov. Ale hlavne vy ste, pán Pročko, ak niekto bude kradnúť, sám naňho dám trestné oznámenie. A môj cieľ je, aby mestá a obce a VÚC-ky poberali finančné prostriedky, aj v týchto zákonoch, nie nejakí súkromníci, tretí sektor v rovine toho, neadresnej pomoci. Nech sa peniaze dostanú tam, kde majú, a kde sa vedia spravodlivo rozdeliť v regióne. Ale na rozdiel od vás, my aspoň niečo robíme. Vy ste boli len údržbári štátu. Pani Kleinert, čítam, čo iné máte v životopise. Nevidím nič na internete, tak sa rád zoznámim s tým, čo ste dokázali v živote, že máte toľko múdrosti. Na druhej strane som si váš cynický chichot vypočul, tak preto som na vás reagoval. Verím, že sa budeme vzájomne ctiť do budúcna, a nie sa cynicky chichotať po sebe, pretože bolo by veľa dôvodov, ktoré by som vedel vrátiť. Na ďalšie, nám ide skutočne o reformu, o zmeny. My nepotláčame menšiny, my rešpektujeme menšiny, ale na druhej strane vždy budeme poukazovať aj na tretí sektor v rovine toho, že často sú tam peniaze našich politických súperov alebo aj štátov, ktoré by to tu radi ovládali. Pretože máme rôzne informácie, medzi iným aj nahrávky, kde sa hovorí aj o vašich demonštráciách, kto a ako to financuje a kto ako je v pozadí aj vzniku vašej politickej strany z rôznych zdrojov. Keby sme my boli tak personálne majetkovo poprepájaní, ako ste vy, okamžite by ste mali plné ústa korupcie. Povedzte mi, či za nami sú nejaké Zastavme korupcie, nejakí majitelia spoločností, ktorí zakladali aj vašu stranu. Takže na jednej strane hovoríte o transparentnosti, čistote, ale na mnohých iných veciach to vo vzťahu k sebe nevidíte. Takže verím, že ideme dobrou cestou, keď nás tak kritizujete.
4. schôdza NR SR - 1.deň - B. popoludní
Dátum: 2023-11-23
Poslanec: Cech, Jozef (HLAS - SD)
Druh vystúpenia: Vystúpenie s faktickou poznámkou

214. Ďakujem veľmi pekne za slovo. Ja sa chcem takisto veľmi pekne poďakovať kolegovi Samovi Migaľovi za to, že naozaj urobil komplexný sumár toho, čoho sme tu boli svedkami tri a pol roka a čoho všetko, a čo všetko si museli Slováci a Slovenky pretrpieť na tomto našom krásnom Slovensku. Ďakujem aj za popísanie tých prvých krokov ministra vnútra, ktoré naozaj prospeli Policajnému zboru a pevne verím, že naštartujú prácu polície Slovenskej republiky pre prospech všetkých ľudí. Ďakujem veľmi pekne.
3. schôdza NR SR - 4.deň - B. popoludní
Dátum: 2023-11-21
Poslanec: Cech, Jozef (HLAS - SD)
Druh vystúpenia: Vystúpenie s faktickou poznámkou

16. Ďakujem za slovo, pán predsedajúci. Je naozaj úsmevné, keď o trinástych dôchodkoch hovorí predseda strany, ktorý zapríčinil zrušenie trinástych dôchodkov a za tri a pol roka zapríčinil to, že slovenskí dôchodcovia nedostali jeden a pol miliardy eur. Je naozaj úsmevné, keď nám tu hovorí o určitých veciach, ktoré jednoducho nesúvisia s touto danou témou, je to migrácia. O tej migrácii naozaj môžme hovoriť strašne veľa, ale zaznelo to predtým a naozaj pán Matovič sa dotkol tém, ktoré naozaj nesúvisia s trinástym dôchodkom, tak ja len toľko ako dôvetok. Migráciu na Slovensku zas zastavili naši susedia, ktorí nám zatvorili hranice, či sú to Poliaci, či sú to Česi, či sú to Rakúšania a toto je výsledok práce predchádzajúcej vlády. Takisto je úsmevné, keď nám tu hovorí o korupcii pán Matovič, ktorý spoločne so svojimi členmi chodil po rómskych osadách a sľuboval 500 eur, čo dostanú za voľby. Takže naozaj asi by sme sa mali baviť k téme, mali by sme sa baviť o tom, čo ľudí zaujíma a čo seniori dostanú teraz na Vianoce. Ďakujem veľmi pekne.